CELEX: 62021TN0170
Language: el
Date: 2021-03-25 00:00:00
Title: Υπόθεση T-170/21: Προσφυγή-αγωγή της 25ης Μαρτίου 2021 — Ben Ali κατά Συμβουλίου

7.6.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 217/47
            
         
      Προσφυγή-αγωγή της 25ης Μαρτίου 2021 — Ben Ali κατά Συμβουλίου
      (Υπόθεση T-170/21)
      (2021/C 217/63)
      Γλώσσα διαδικασίας: η γαλλική
      
         Διάδικοι
      
      
         Προσφεύγων-ενάγων: Mehdi Ben Tijani Ben Haj Hamda Ben Haj Hassen Ben Ali (Saint-Étienne-du-Rouvray, Γαλλία) (εκπρόσωπος: A. de Saint Remy, δικηγόρος)
      
         Καθού-εναγόμενο: Συμβούλιο της Ευρωπαϊκής Ένωσης
      
         Αιτήματα
      
      Ο προσφεύγων-ενάγων ζητεί από το Γενικό Δικαστήριο:
      
                  —
               
               
                  να κρίνει βάσιμη την προσφυγή-αγωγή του Mehdi Ben Ali·
               
            
                  —
               
               
                  να αποφανθεί κατά την επείγουσα διαδικασία, κατ’ εφαρμογή των εφαρμοστέων δικονομικών κανόνων·
               
            
                  —
               
               
                  να διατάξει, εν πάση περιπτώσει, τη λήψη μέτρων οργάνωσης της διαδικασίας βάσει του άρθρου 64 του Κανονισμού Διαδικασίας, προκειμένου να υποχρεωθεί η Επιτροπή να δημοσιοποιήσει «όλα τα έγγραφα σχετικά με την έκδοση» του προσβαλλόμενου κανονισμού·
               
            
                  —
               
               
                  να ακυρώσει, με άμεση ισχύ, την απόφαση (ΚΕΠΠΑ) 2021/55 του Συμβουλίου, που τον αφορά, η οποία κοινοποιήθηκε στις 26 Ιανουαρίου 2021 με συστημένη επιστολή SGS 21/0041 της 25ης Ιανουαρίου 2021, με κωδικό εντοπισμού στο διαδίκτυο, και παρελήφθη στις 29 Ιανουαρίου 2021, περί διατηρήσεως του ονόματός του στον κατάλογο των προσώπων εις βάρος των οποίων επιβλήθηκαν περιοριστικά μέτρα, η οποία περιλαμβάνεται στο παράρτημα της απόφασης 2011/72/ΚΕΠΠΑ του Συμβουλίου της Ευρωπαϊκής Ένωσης, όπως τροποποιήθηκε με την απόφαση 2021/55/ΚΕΠΠΑ του Συμβουλίου, στο παράρτημα I του κανονισμού (ΕΕ) 101/2011 του Συμβουλίου, που τέθηκε σε εφαρμογή με τον εκτελεστικό κανονισμό (ΕΕ) 2021/49 του Συμβουλίου για την εφαρμογή του κανονισμού (ΕΕ) 101/2011 για περιοριστικά μέτρα κατά ορισμένων προσώπων, οντοτήτων και οργανισμών λόγω της κατάστασης στην Τυνησία·
               
            
                  —
               
               
                  να υποχρεώσει το Συμβούλιο της Ευρωπαϊκής Ένωσης να καταβάλει στον Mehdi Ben Ali το συνολικό ποσό των 150 000 ευρώ προς αποκατάσταση όλων των ζημιών που υπέστη·
               
            
                  —
               
               
                  να υποχρεώσει το Συμβούλιο της Ευρωπαϊκής Ένωσης να καταβάλει στον Mehdi Ben Ali το ποσό των 30 000 ευρώ ως έξοδα υπεράσπισης προς στήριξη της παρούσας προσφυγής-αγωγής, πλέον των κατά το άρθρο 91 του Κανονισμού Διαδικασίας δυναμένων να αναζητηθούν εξόδων·
               
            
                  —
               
               
                  να καταδικάσει το Συμβούλιο της Ευρωπαϊκής Ένωσης στο σύνολο των δικαστικών εξόδων.
               
            
         Ισχυρισμοί και κύρια επιχειρήματα
      
      Προς στήριξη της προσφυγής-αγωγής του, ο προσφεύγων-ενάγων προβάλλει επτά λόγους.
      
                  1.
               
               
                  Με τον πρώτο λόγο προβάλλεται έλλειψη επαρκούς νομικής βάσης. Ο προσφεύγων-ενάγων προβάλλει ότι η κύρωση δεν δικαιολογείται μόνον από την δυνατότητά του να πραγματοποιήσει τους στόχους για τους οποίους επιβλήθηκε η κύρωση αυτή και ότι δεν επαρκεί μόνον η διαπίστωση της απειλής για την ειρήνη. Εν προκειμένω, το Συμβούλιο της Ευρωπαϊκής Ένωσης δικαιολογεί τα μέτρα σε βάρος του από τον σκοπό της βιώσιμης ανάπτυξης της οικονομίας της Τυνησίας και της κοινωνίας της. Επομένως, η κύρωση που επέβαλε το Συμβούλιο δεν αποβλέπει στη διατήρηση ή την αποκατάσταση της ειρήνης, αλλά στην οικονομική και δημοκρατική ανάπτυξη της κοινωνίας της Τυνησίας. Η κύρωση αυτή πρέπει επομένως να αρθεί ή να τροποποιηθεί.
               
            
                  2.
               
               
                  Με τον δεύτερο λόγο προβάλλεται προσβολή των δικαιωμάτων υπεράσπισης και του δικαιώματος αποτελεσματικής δικαστικής προστασίας. Ο προσφεύγων-ενάγων εκτιμά, πρώτον, ότι στο στάδιο της λήψης της απόφασης, οι διαδικασίες που εφαρμόσθηκαν προσέβαλαν τα θεμελιώδη δικαιώματά του λόγω της ανισορροπίας μεταξύ των λόγων που έγιναν δεκτοί και του σεβασμού των ατομικών δικαιωμάτων. Στη συνέχεια, στο στάδιο του προσδιορισμού, ο προσφεύγων-ενάγων θεωρεί ότι τα δικαιώματά του έχουν προσβληθεί λόγω των ανεπαρκών διαδικασιών, καθόσον δεν του παρασχέθηκε η δυνατότητα να ασκήσει αποτελεσματική προσφυγή. Τέλος, ο προσφεύγων-ενάγων προβάλλει ότι στο στάδιο της εκτέλεσης, η κατά παρέκκλιση διαδικασία δεν σέβεται το δικαίωμα για αποτελεσματική προσφυγή.
               
            
                  3.
               
               
                  Με τον τρίτο λόγο προβάλλεται παράβαση της υποχρέωσης αιτιολόγησης. Ο προσφεύγων-ενάγων επικαλείται συναφώς την έλλειψη απόφασης από το κράτος της Τυνησίας και, ειδικότερα, την έλλειψη συνοπτικής έκθεσης των σχετικών πραγματικών περιστατικών, η οποία θα μπορούσε να θεμελιώσει την εγγραφή του στον επίδικο κατάλογο.
               
            
                  4.
               
               
                  Με τον τέταρτο λόγο προβάλλεται πρόδηλη πλάνη εκτίμησης. Κατά τον προσφεύγοντα-ενάγοντα, η πρόδηλη πλάνη συνίσταται στην έλλειψη απόδειξης για τη συμμετοχή του σε οποιαδήποτε παράνομη πράξη που θα μπορούσε να θεωρηθεί ως υπεξαίρεση δημοσίου χρήματος της Τυνησίας ή ως νομιμοποίηση εσόδων από εγκληματικές δραστηριότητες. Εξάλλου, ούτε η κατηγορία της συνέργειας σε παράβαση καθήκοντος εκ μέρους κρατικού λειτουργού θεμελιώνεται με αποδεικτικά στοιχεία.
               
            
                  5.
               
               
                  Με τον πέμπτο λόγο προβάλλεται παράβαση των άρθρων 31, 46 και 55 της Σύμβασης των Ηνωμένων Εθνών κατά της διαφθοράς. Ο προσφεύγων-ενάγων υποστηρίζει συναφώς ότι κατά τις διατάξεις αυτές, ασφαλιστικό μέτρο περί δεσμεύσεως και δημεύσεως πρέπει να βασίζεται είτε σε απόφαση του αιτούντος κράτους μέλους είτε σε έκθεση των κρίσιμων πραγματικών περιστατικών καταρτισθείσα από το ίδιο το αιτούν κράτος και συνοδευόμενη από περιγραφή των μέτρων των οποίων ζητείται η λήψη. Κατά τον προσφεύγοντα, όμως, τα περιοριστικά μέτρα διατάχθηκαν σε βάρος του χωρίς να τηρηθούν τα κριτήρια αυτά.
               
            
                  6.
               
               
                  Με τον έκτο λόγο προβάλλεται πλάνη εκτίμησης εκ μέρους του Συμβουλίου όσον αφορά την αναλογικότητα των μέτρων που επιβλήθηκαν στον προσφεύγοντα-ενάγοντα.
               
            
                  7.
               
               
                  Με τον έβδομο λόγο προβάλλεται κατάχρηση εξουσίας.